Fårup Sommerlands nye attraktion, Orkanen, fik tirsdag fire markante aftryk af en række rutsjebaneglade børn.

Fire børns hænder er for evigt synlige på Fårup Sommerlands nye rutsjebane, Orkanen. De fik nemlig lov til at trykke hånden i det endnu ikke tørre cement, der skal danne fundamentet. Børnene og deres familier havde vundet æren i en konkurrence, hvor det gjaldt om at have det sjoveste ansigt, mens man kører i rutsjebane. Blandt vinderne var 11-årige Mathias Ørum fra Skive. - Det føltes mærkeligt. Lidt ligesom ler, bare mere klumpet. Derudover fik familierne en unik mulighed for at se forlystelsesparken bag vinterlukkede døre. En mulighed især børnene ikke lod gå til spilde. Mathias Ørum trodsede hurtigt adgang forbudt skilte og så dermed river rafting banen og samtlige rutsjebaner på allernærmeste hold. Til slut fik Mathias Ørum også en køretur i personalets golfvogne. Fårup Sommerland åbner sæsonen den 26. april, men Mathias Ørum og andre rutsjebanefans må vente til Grundlovsdag før Orkanen kan bruges.